b'\n_START_ARTICLE_\nStrit\xc3\xb8re\n_START_PARAGRAPH_\nStrit\xc3\xb8re er en l\xc3\xa6gelig betegnelse for \xc3\xb8rer, der stritter ud fra hovedet. Is\xc3\xa6r b\xc3\xb8rn med strit\xc3\xb8rer kan v\xc3\xa6re udsat for drillerier \xe2\x80\x93 i retning af Dumbo-\xc3\xb8rer, flyve\xc3\xb8rer: De peger begge p\xc3\xa5 Walt Disney-figuren Dumbo, der er en lille elefantunge med us\xc3\xa6dvanligt store \xc3\xb8rer. Som s\xc3\xa5 ofte i eventyr med en god slutning bruger Dumbo sine \xc3\xb8rer til at flyve og imponerer derved drillepindene._NEWLINE_Det normale er, at en brusk i \xc3\xb8rets kant tr\xc3\xa6kker \xc3\xb8ret ind til hovedet. Strit\xc3\xb8ret mangler en af de naturlige krumninger. Strit\xc3\xb8rer kan behandles kirurgisk, idet et enkelt snit p\xc3\xa5 bagsiden af \xc3\xb8ret ridser i brusken p\xc3\xa5 \xc3\xb8rets forside, hvorved \xc3\xb8ret naturligt vil krumme bagud. Efter operationen anl\xc3\xa6gges en stor, fast forbinding i 5 dage, som modellerer \xc3\xb8rerne og holder dem i en bestemt stilling. Operationen er rimelig ukompliceret og kan foreg\xc3\xa5 i lokal- eller helbed\xc3\xb8velse og udf\xc3\xb8res i dagambulatorium. Man kan f\xc3\xa5 voldsomme smerter i \xc3\xb8rerne det f\xc3\xb8rste d\xc3\xb8gn efter operationen, hvorefter smerterne vil aftage.'